สถานการณ์โรค COVID-19 ในไทยวันนี้ไร้ผู้ป่วยเพิ่ม แจงออกประกาศให้ไวรัสโคโรนา 2019 เป็นเชื้อโรคควบคุม
สถานการณ์โรค COVID-19 ในไทยวันนี้ไร้ผู้ป่วยเพิ่ม แจงออกประกาศให้ไวรัสโคโรนา 2019 เป็นเชื้อโรคควบคุมนายแพทย์มอภาส การย์กวินพงศ์ อธิบดีกรมวิทยาศาสตร์การแพทย์ กล่าวในการแถลงสถานการณ์ประจำวัน กรณีโรค COVID-19 วันนี้ไม่พบผู้ป่วยเพิ่ม ทำให้ผู้ป่วยสะสมคงที่ 43 ราย จำนวนนี้รักษาหายแล้ว 31 ราย ยังอยู่รักษาในโรงพยาบาล 11 ราย โดยผู้ป่วยหนักขณะนี้คือ รายที่พบมีวัณโรค ล่าสุดตรวจยืนยันไม่พบเชื้อไวรัสโคโรนา 2019 แล้ว แต่ยังต้องรักษาอาการวัณโรคต่อ ภาพรวมอาการทรงตัว ส่วนสถานการณ์ภาพรวมประเทศไทยขณะนี้ อันดับประเทศที่มีผู้ป่วยมากที่สุด ตกมาอยู่อันดับ 15 แล้ว เนื่องจากขณะนี้ประเทศยุโรปพบผู้ป่วยมากขึ้น ทั้งเยอรมัน สเปน ฝรั่งเศส และเริ่มมีรายงานประเทศใหม่ๆ ในแถบแอฟริกา ด้วย ส่วนกรณีล่าสุด กระทรวงสาธารณสุข ได้ประกาศให้ไวรัสโคโรนา 2019 เป็นเชื้อโรคควบคุม ในกลุ่ม 3 ตาม พ.ร.บ.เชื้อโรคและพิษจากสัตว์ พ.ศ.2558  ซึ่งได้ลงประกาศในราชกิจจานุเบกษามีผลบังคับใช้ทางกฎหมายแล้ว ผลจากประกาศนี้ คือผู้ใดต้องการครอบครองเชื้อนี้เพื่อประโยชน์ในการผลิต จำหน่าย ต้องขออนุญาตกรมวิทยาศาสตร์การแพทย์ ขอประชาชนอย่าตระหนกเพราะเป็นมาตรการควบคุมด้านห้องปฏิบัติการ ไม่ได้เกี่ยวกับการรักษาโรคแต่อย่างใดสำหรับกรณีช่วยเหลือแรงงานไทยนอกระบบจากเกาหลีใต้ ที่แสดงความจำนงขอกลับไทย ขณะนี้กระทรวงสาธารณสุขได้ประสานหลายกระทรวง ทั้งกระทรวงการต่างประเทศ กระทรวงคมนาคม กระทรวงแรงงาน สำนักงานตรวจคนเข้าเมือง และฝ่ายความมั่นคง เผื่อวางแผนร่วม โดยขณะนี้ยังไม่ได้รับรายงานอยู่ระหว่างประสานใกล้ชิด แต่ทางกระทรวงสาธารณสุขได้เตรียมพร้อมระบบคัดกรองดูแลแล้ว แต่ต้องรอข้อมูลสำคัญมาประกอบเพื่อปรับระบบให้ตรงสถานการณ์ที่สุดต่อไป